Az új parancsnok hamar felismerte a hadsereg hiányosságait és azokat a problémákat, amelyek a mezopotámiai hadszíntéren állomásozó egységek mindennapjait érintették. Így hangsúlyt fektetett az ellátás és utánpótlás biztosításának megteremtésére, a kommunikációs vonalak és az infrastruktúra kiépítésére (szárazföld–vasút, folyó), az egészségügyi ellátás fejlesztésére (a sérült és a járványoknak áldozatul esett betegek ellátása érdekében) és a hadsereg újjászervezésére. Még a tavasz folyamán egy vasútvonal építése kezdődött meg a Tigris folyó bal partján. Maude a technikai fejlesztések érdekében (vasútvonalak, kórházak fejlesztése) mérnököket hívatott Európából. Szerencséjére Robertson mindenben támogatta, így az ellátmányt és hadi eszközöket igénylő táviratai mindig kedvező elbírálásban részesültek.